S-218/2016

Mál þetta, sem dómtekið var í dag, er höfðað með ákæru sem gefin var út af lögreglustjóranum á höfuðborgarsvæðinu 23. júní 2016, á hendur ákærða, C-x-x I-x-x R-x-x R-x-x, mexíkóskum ríkisborgara, fæddum [...], dvalarstaður: fangelsið Litla – Hrauni, „fyrir fíkniefnalagabrot, með því að hafa fimmtudaginn 26. nóvember 2015, að beiðni nafngreinds aðila, staðið að innflutningi fíkniefna gegn greiðslu, en ákærði flutti hingað til lands samtals 371,34 g af kókaíni, með 72% - 74% styrkleika, falið í golfkylfum sem ákærði flutti með sér í farangri með flugi frá Mexíkó, með viðkomu í Brüssel og Kaupmannahöfn, en efnin voru ætluð til sölu og dreifingar hér á landi.“

Telst brot þetta varða við 2. gr., sbr. 5. og 6. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 371,34 g af kókaíni, samkvæmt 6. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Sækjandi upplýsti fyrir dómi að ranglega komi fram í ákæru að ákærði hafi flutt fíkniefnin til landsins 26. nóvember 2015, en það rétta sé að ákærði kom til landsins þann 24. apríl 2016. Sætti framangreind leiðrétting ekki athugasemdum af hálfu ákærða.

Ákærði játaði brot sitt fyrir dómi samkvæmt ákæru við fyrirtöku málsins í dag. Játning ákærða samrýmist gögnum málsins. Brot hans telst því sannað og er það réttilega heimfært til refsiákvæða í ákæru.

Kröfur ákærða í málinu eru að honum verði gerð sú vægasta refsing sem lög frekast leyfa og að gæsluvarðhaldsvist sem hann hefur sætt óslitið frá 25. apríl 2016 til dagsins í dag, verði dregin frá þeirri refsingu sem ákveðin verði að fullri dagatölu. Þá krefst ákærði þess að allur kostnaður sakarinnar greiðist úr ríkissjóði, þar með talin hæfileg þóknun til handa skipuðum verjanda.

Farið var með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Við ákvörðun refsingar verður litið til þess að ákærði hefur nú verið sakfelldur fyrir að hafa flutt inn til landsins talsvert magn af kókaíni, ætluðu til söludreifingar hér á landi í ágóðaskyni. Styrkur þeirra efna sem ákærði flutti inn var að meðaltali um 72-74% sem er umtalsverður og efnin hættuleg hefðu þau komist í umferð. Beindist brot ákærða þannig að mikilsverðum hagsmunum, sbr. 1. tölulið 1. mgr. 70. gr. almennra hegningarlaga nr. 19/1940, sem horfir til refsiþyngingar.

Ákærði hefur ekki áður verið fundinn sekur um refsiverðan verknað svo vitað sé. Ákærða er einungis gefið að sök brot gegn lögum nr. 65/1974 um ávana- og fíkniefni en ekki brot gegn 173. gr. a. almennra hegningarlaga nr. 19/1940. Ákærði játaði brot sitt skýlaust fyrir dómi og á rannsóknarstigi og sýndi ákveðinn samstarfsvilja. Af ákæru og gögnum málsins verður ætlað að ákærði hafi verið svonefnt burðardýr. Allt framangreint er virt ákærða til refsimildunar, sbr. 7., 8. og 9. töluliður 1. mgr. 70. gr. almennra hegningarlaga.

Að framangreindu virtu og að gættum styrkleika þeirra efna sem hér um ræðir og með vísan til dómvenju í sambærilegum málum, þykir refsing ákærða hæfilega ákveðin fangelsi í tíu mánuði. Ekki þykja skilyrði til þess að skilorðsbinda refsinguna. Til frádráttar refsingunni komi gæsluvarðhald sem ákærði hefur sætt vegna málsins frá 25. apríl 2016, að fullri dagatölu, sbr. 76. gr. almennra hegningarlaga.

Krafist var upptöku þeirra fíkniefna sem fundust á ákærða og féllst ákærði á upptökukröfuna. Með vísan til kröfugerðar ákæruvalds, gagna málsins og tilgreindra laga- og reglugerðarákvæða í ákæru, verða gerð upptæk þau 371,34 grömm af kókaíni sem ákærði var með í sínum vörslum við komuna til landsins.

Á grundvelli sakfellingar ákærða, sbr. 1. mgr. 218. gr. laga nr. 88/2008 um meðferð sakamála, verður ákærða gert að greiða allan sakarkostnað málsins, sem er þóknun og kostnaður vegna aksturs, skipaðs verjanda síns á rannsóknarstigi og fyrir dómi, B-kk-ef H-kk-ef hrl., sem þykir hæfilega ákveðin eftir umfangi málsins og með hliðsjón af tímaskýrslu eins og nánar getur í dómsorði, að teknu tilliti til virðisaukaskatts.

B-kk-nf H-kk-nf héraðsdómari kveður upp dóm þennan.

D Ó M S O R Ð:

Ákærði, C-x-x I-x-x R-x-x R-x-x, sæti fangelsi í 10 mánuði. Til frádráttar refsingunni komi gæsluvarðhald sem ákærði hefur sætt frá 25. apríl 2016 til dagsins í dag, að fullri dagatölu.

Ákærði sæti upptöku á 371,34 g af kókaíni.

Ákærði, greiði þóknun skipaðs verjanda síns, B-kk-ef H-kk-ef hæstaréttarlögmanns, 552.420 krónur auk útlagðs kostnaðar hans 13.920 krónur.

B-kk-nf H-kk-nf